KLASA: 034-05/25-01/12

URBROJ: 711-02-02/07-2025-2

Zagreb, 29. siječnja 2025.

**TATJANA HOLJEVAC**

**zamjenica pravobraniteljice za djecu**

**Predmet: mišljenje na zahtjev obveznice Tatjane Holjevac**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 20. siječnja 2025. zaprimilo zahtjev za mišljenjem kojeg je podnijela obveznica Tatjana Holjevac, zamjenica pravobraniteljice za djecu.

Obveznica u zahtjevu pita što se smatra štednjom za prijavu u imovinskoj kartici. Navodi da unutar tekućeg računa postoji još jedan račun pod nazivom štedni račun po viđenju, koji nije oročen te se sredstva svakodnevno prebacuju s njega na tekući račun i obrnuto, a služi kao sigurnost sredstava na računu. Obveznica navodi da je teško utvrditi točan iznos jer se isti svakodnevno mijenja. Stoga obveznica pita prijavljuju li se ta sredstva u imovinskoj kartici pod štednjom.

Povodom navedenog zahtjeva obveznice, Povjerenstvo u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 70. sjednici održanoj 29. siječnja 2025. je obveznici dalo mišljenje kako slijedi.

Člankom 8. stavkom 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Povjerenstvo je uvidom u Registar obveznika i Registar imovinskih kartica koje vodi i ustrojava, utvrdilo da Tatjana Holjevac profesionalno obnaša dužnost zamjenice pravobraniteljice za djecu u mandatu od 20. lipnja 2024. godine.

Člankom 3. stavkom 1. podstavkom 15. ZSSI-a propisano je da su pravobranitelj za djecu i njegovi zamjenici obveznici u smislu toga Zakona pa je stoga Tatjana Holjevac, povodom obnašanja dužnosti zamjenice pravobraniteljice za djecu, obveznica ZSSI-a te je dužna postupati u skladu s njegovim odredbama.

Odredbom članka 10. stavka 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 11. stavkom 2. ZSSI-a propisano je da imovinska kartica sadrži podatke o osnovnom osobnom stanju obveznika, njegova partnera i maloljetne djece, dužnostima obveznika koje obavlja profesionalno ili neprofesionalno, o ostalim dužnostima koje obnaša odnosno djelatnostima koje obavlja, kao i o djelatnosti koju je obavljao neposredno prije stupanja na dužnost unazad dvije godine i u razdoblju od 12 mjeseci nakon prestanka obnašanja dužnosti, o članstvima i funkcijama obveznika u drugim pravnim osobama, udruženjima i organizacijama, dok stavak 3. istog članka propisuje da imovinska kartica sadrži podatke o imovini obveznika, njegova partnera i maloljetne djece, stečene po svim pravnim osnovama. Stavak 5. podstavak 5. propisuje da podaci o stečenoj imovini obuhvaćaju podatke o novčanoj štednji i kriptovalutama čiji je iznos veći ili jednak jednogodišnjem iznosu netoprimitka obveznika.

Članak 6. stavak 24. Pravilnika o imovinskoj kartici obveznika Zakona o sprječavanju sukoba interesa („Narodne novine“, broj 8/22.) propisuje da podaci o novčanoj štednji i kriptovalutama sadrže podatke o iznosu štednje, oznaci valute ili nazivu kriptovalute, obliku vlasništva te načinu, odnosno izvoru stjecanja.

Povjerenstvo ukazuje da je Pravilima i uputama za popunjavanje i podnošenje obrasca imovinske kartice od 9. ožujka 2022. (u daljnjem tekstu: Pravila i upute) predviđeno da je obvezna prijava štednje odnosno kriptovaluta obveznika i članova njegove obitelji ako je ukupni iznos odnosno vrijednost novčanih štednji i kriptovaluta obveznika, njegovog partnera i maloljetne djece u zbroju veći ili jednak jednogodišnjem neto iznosu svih prihoda obveznika koji podnosi imovinsku karticu. Nadalje, Pravilima i uputama je propisano da obveza prijave novčane štednje postoji neovisno o tome radi li se o oročenim sredstvima ili ne te nalaze li se na računu u banci, u gotovini ili u nekom drugom obliku štednje. Isto tako, predviđeno je da obveznici mogu prijaviti i štednju manjeg iznosa.

Dakle, Povjerenstvo navodi da u ovom konkretnom slučaju neoročena sredstva na štednom računu obveznice po viđenju predstavljaju novčanu štednju u smislu članka 11. stavka 5. podstavka 5. ZSSI-a, a koju je obveznica dužna prijaviti u imovinskoj kartici samo ako je iznos te štednje veći ili jednak jednogodišnjem iznosu netoprimitka obveznice ili ako je ukupni iznos odnosno vrijednost novčanih štednji obveznice, njezinog partnera i maloljetne djece u zbroju veći ili jednak jednogodišnjem neto iznosu svih prihoda obveznice. Sukladno tome, ako je iznos predmetne štednje manji od navedenog, obveznica istu može prijaviti u imovinskoj kartici, iako to nije dužna.

S obzirom da je obveznica u zahtjevu za mišljenje navela da je teško utvrditi točan iznos predmetne štednje budući da se isti svakodnevno mijenja, Povjerenstvo upućuje obveznicu da, ako će istu prijavljivati u imovinskoj kartici povodom godišnje obveze podnošenja za 2024. godinu, u rubrici „Novčana kunska ili devizna štednja i kriptovalute“ navede procijenjeni iznos štednje na dan 31. prosinca 2024., a da u napomeni navede da se radi o procijenjenom iznosu štednje s navedenim danom. Obveznicu se nadalje upućuje da, transparentnosti radi, u nastavku te napomene navede točan iznos predmetne štednje na dan ispunjavanja imovinske kartice s naznakom da se radi o visini štednje na taj dan.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Tatjana Holjevac, elektroničkom poštom
2. Objava na mrežnim stranicama Povjerenstva
3. Pismohrana